
OPTIMO  PATRI  MEO, 


PETRO-IIUBERTO  VAN  DER  ESPT 

MEDICINjE  doctori, 


SACRUM. 


Crescit  indulgens  sibi  dirus  hydrops  ; 
Nec  sitim  pellit ,  nisi  causa  morbi 
Fugerit  venis ,  et  aquosus  albo 
Corpore  languor. 

Horatius. 


DISSERTATIO  MEDICA 

INAUGURALIS 


DE  ASCITE. 


i. 

Historia  Morbi  et  Diagnosis. 


Auctores  per  ascitem  intelligunt  insignem  collectionem 
lymphaticam  intra  peritonaei  cavum. 

Ascites  in  initio  saepe  difficulter  dignoscitur,  atque  cum 
aliis  speciebus  hydropis  vel  et  viscerum  morbis  abdomina¬ 
lium  facile  confunditur,  ut  sunt  hydrops  saccatus,  ova- 


riorum,  visconia,  tympanicis,  etc.  Hanc  ob  causam  diagno* 
sis  omnium  certissima  plerumque  ex  causis  vel  et  morbis 
praegressis. 

Symptomata  hujus  diuturni  morbi  sunt,  laxitas  atque 
debilitas  corporis ,  sensus  expansionis  in  partibus  affectis , 
abdominis  ejusmodi  intumescentia,  ut  aeger  si  decumbit, 
anxius  evadat,  dum  tumor  in  aegro  decumbente,  praesertim 
sursum,  pedibus  insistente,  deorsum  percipitur;  facies  est 
pallida,  urinae  secretio  minuitur,  lotium  plerumque  satura¬ 
tioris  coloris  et  aliquando  turbidum  est;  vexantur  aegri  siti 
inextinguibili  ;  pulsus  est  inaequalis ,  depressus ,  parvus , 
contractus,  accedit  anorexia,  vel  et  ventriculus  alimenta 
ferre  non  potest,  sed  omnibus,  quae  ingeruntur  anxietas  au¬ 
geretur  et  saepe  post  moram  longiorem  vel  breviorem  evo¬ 
muntur  omnia,  quae  in  ventriculo  continentur;  alvus  perti¬ 
naciter  est  clausa  vel  admodum  liquida,  foetidissima,  respira¬ 
tio  difficilis,  praecipue  aegro  dorso  incumbente,  accedit 
tussicula  sicca;  variis  doloribus  cruciantur  aegri  in  pectore, 
episgastrica  regione,  etc.  Variae  haemorrhagiae  vel  potius 
cruoris  stillicidia  humorum  discrasiam,  atque  solidorum 
laxitatem  adhuc  magis  accusant ,  ut  epistaxis ,  hremoptoes  etc. 
Eo  tempore  extremitates  inferiores  ordinarie  oedemate  affi¬ 
ciuntur,  dum  et  in  utroque  sexu  genitalia  intumescunt, 
fluctuatio  in  abdomine  percipitur,  atque  partes  supra  dia¬ 
phragma  positae  emaciantur,  ulcera,  humorem  lymphaticum 


sat  magna  copid  stillantia,  saepe  cum  parvo  solamine,  ad  crura 
vel  pedes  sese  manifestant,  quae  tamen  aliquando  gangraenosa 
facta  miserias  adhuc  augent;  aliquando  signa  hydropis  pec¬ 
toris  ,  hydrocephali  vel  hydropis  generalis  progressum  morbi 
haud  amplius  sistendi  denunciant;  accedunt  diarrheae  symp¬ 
tomaticae  cum  tenesmis,  sudores  viscidi,  convulsiones; 
somnus  perturbatus  nunc  mutatur  in  soporem,  qui  in  lethar¬ 
gum  imo  in  apoplexiam  transeuntem ,  tristem  scaenam  morte 
claudit.  Ab  hydrope  saccato  distinguitur  tumore  magis  aequali 
neque  cum  hoc  oedema  pedum ,  vel  signa  laesionum  viscerum 
vel  glandularum  adsunt,  nisi  talia,  quae  ex  compressione 
oriuntur. 

Ab  hydrope  ovariorum  dignoscitur,  tumoris  loco,  ple¬ 
rumque  hac  in  specie,  dumtaxat  si  alterutrum  affectum  fuerit, 
abdomen  modo  altero  latere ,  vel  oblique  intumescit  et  dolor 
praesertim  regionem  iliacam  occupat,  atque  functio  genitalis 
inprimis  menstruatio  laedi  solet. 

A  tympanitide  absentia  fluctuationis  sensus  et  sonitu 
percussi  ventris,  ab  incremento  morbi  citissimo,  a  nullo 
ponderis  corporis  augmento ,  increscente  volumine. 

A  visconia  vel  induratione  et  voluminis  augmento  alicujus 
visceris ,  glandularum  vel  scrophulis ,  mollitie  ventris ,  fluc¬ 
tuationis  sensu ,  doloribus  sive  obtusis  acutis  praegressis. 

Ab  Ascite  purulenta  distinguitur,  quoniam  haec  pbinflam- 

matione  in  suppurationem  atque  abscessum  terminata  ,  qui 
abscessus  tandem  rumpitur,  derivandaest. 

A  graviditate  primo  intuitu  saepe  difficulter  dignoscitur , 
praesertim  si  eam  celare  cupiunt  mulieres ;  verum  cum  gra¬ 
viditas  status  sit  physiologicus,  neque  necessario  quibusdam 
symptomatibus  stipari  debeat ,  illa  sanitate  plerumque  perfec¬ 
tiori  quam  in  Ascite,  atque  hujus  morbi  causarum  absentia * 
ut  et  abdomine  magis  duro  in  graviditate  atque  signis  hujus, 
status  propriis ,  tractu  temporis  saepe  facile  cognoscitur. 


Causae  Ascitis. 

Ut  omnis  hydropis  speciei  sic  et  hujus  morbi  causa  proxima 
consistit  in  sublato  aequilibrio  inter  actiones  vasorum  exha¬ 
lantium  et  absorbentium;  lymphae  igitur  secretio  nimia  vel 
imminuta  ejus  absorptio  hic  accusandae  sunt.  Verum  aucta 
secretio  rarius  huic  morbo  ansam  dare  solet,  nisi  ea  forte  in 
specie,  quae  hydrops  acuta  vocatur,  quae  tamen  rarissime  in 
abdominis  cavo  observatur. 

Omnes  Ascitis  causae  dividi  possunt  in  praedisponentes 
et  occasionales.  Caeterum  ad  hunc  morbum  praedispositi  sunt 
phlegmatici,  debiles  atque  cachectici;  in  phlegmaticis  enim 
fibra  laxior  humoresque  magis  diluti,  aquosi  tardiusque  moti* 


facilius  a  statu  normali  degenerare ,  et  tali  modo  organorum ,  et 
praesertim  vasorum  lymphaticorum  functiones  turbare  pos¬ 
sunt;  tales  turbae  jamjam  in  cachecticis  ut  praesentes  supponi 
possunt;  in  his  enim  omnia  discrasiam  atque  humorum  disso¬ 
lutionem  designant,  prae  aliis  autem  tales  discrasiae  in  secretis 
humoribus  obtinere  solent,  atque  tali  in  casu  solidorum  ac¬ 
tionem,  praesertim  minimorum  vasorum  mutatam,  vix  aliqua 
explicatione  indiget. 

Disponunt  ad  hunc  morbum ,  producendo  debilitatem  vel 
et  cachexiam ,  sive  occasionem  praebent  mutando  structu¬ 
ram  ,  vel  situm  relativum  partium ,  ita  ut  functiones  syste¬ 
matis  absorbentis  inde  impediantur,  ut  sunt  indurationes , 
obstructiones ,  congestiones. 

Inflammationes  peritonaei  viscerumque  abdominalium 
facile  indurationem  horum  organorum  producunt,  et  fere 
semper  Ascitem  creare  solent. 

An  aer  humidus  et  frigidus  in  dispositis  morbum  huncce 
evolvit,  hoc  enim  non  solum  cutanea  perspiratio  minuitur 
vel  et  impeditur,  sed  praeterea  fibrae  laxantur  et  propter  illas 
conditiones  pergente  absorptione  quae  per  cutim  peragitur, 
humorali  colluvie  membranae  serosae  inundantur,  et  inde 
hydropes  nascuntur. 

Abusu  aquosorum  potuum  praesertim  tepidorum  laxitas 
solidorum  et  colluvies  serosa  inducitur,  quibus  non  solum  ad 

hunc  morbum  dispositio,  sed  talis  laxitas  vasorum  lymphati¬ 
corum  oriri  valet,  ut  pro  causa  occasionali  haberi  debet. 

Per  abusum  spirituosorum  atonia  generalis  obvenit  et 
tandem  universum  systema  glandularum  lymphaticarum 
obstruitur,  et  quasi  serosum  evadit,  unde  hinc  hydropes, 
tam  universales,  quam  particulares,  oriantur  oportet. 

Evacuationes  nimiae  et  suppressae  etiam  hydropis  causae 
esse  possunt,  prioribus  enim  natura  continuo  amissos  humo¬ 
res  restituere  conatur;  verum  cum  debilitatum  hisce  evacua¬ 
tionibus  corpus  esse  solet,  et  loco  perditorum  magis  aquosi 
restituuntur,  quo  in  casu  igitur  duplici  causae  morbi  esse 
possunt  :  in  posteriori  casu  nempe  ubi  evacuationes  solitae 
sunt  suppressae,  hydropi  ansam  dare  solent  modo  magis 
indirecto,  nempe  iis  malis,  quae  ex  tali  suppressione  nas¬ 
cuntur  ;  praeterea  hydatides ,  quae  aliquando  volumine  adeo 
increscunt,  ut  membranae  quibus  formantur ,  ratione  magnae 
extensionis  rumpantur,  quo  tunc  humor  in  iis  contentus  in 
cavo  abdominis  fluit. 

Sic  etiam  ille  morbus  a  febre  intermittente  producitur, 
verum  non  semper  eodem  modo ;  aliquando  debilitas ,  quae 
ab  illo  morbo  diutius  protracto  oritur,  aliquando  malum 
regimen  in  illa  febri ,  aliquando  perversa  curandi  methodus 
accusandae  sunt;  reactio  enim  organorum  adaucta,  et  inde 
mutata  secretio  non  solum  debilitati,  sed  etiam  cachexiae  ansam 
dare  solent  et  hydropem  producunt. 

Prognosis. 

Quamquam  Ascites  sit  morbus  chronicus  admodum  per¬ 
tinax  et  curatu  difficillimus,  tamen  prognosis  differt  morbi 
gradu,  tempore  quo  jam  duraverit,  constitutione  aegrotantis 
atque  causis  quae  morbo  ansam  dederint,  ut  et  variis  symp¬ 
tomatibus  nec  non  complicationibus. 

Si  morbus  sit  recens ,  corpus  enchymum  si  solum  a  laxitate 
vasorum  absorbentium  sit  productus ,  causae  si  fuerint  leviores 
non  difficiles  amovendae  neque  adsint  destructiones  visce¬ 
rum,  atque  aeger  non  multum  sitit,  quamdiu  urina  manet 
naturalis,  spe  felicis  curae  minime  excedimus. 

Si  autem  accedunt  febris  lenta,  oris  fcetor,  haemorrha¬ 
giae  ,  extremitatum  superiorum  arefactio ,  lethargus ,  purpurae 
aut  lividas  cutis  efflorescendae,  sitis  intensa  status  aegri  peri¬ 
culosus  evadit. 

Aquae  per  paracenthesim  ex  abdomine  effluentes,  quam 
plurimum  in  prognosi  valent;  quo  magis  enim  hae  ljmphae 
naturali  sint  similes  eo  magis  affulget  salutis  spes.  Luridae , 
turbidae ,  admodum  foetidae ,  purulentae  aliaeque  degeneratae 
aquae,  quae  per  paracenthesin  profluxerunt  pessimi  sunt 
praesagii. 

Cura. 

Quaenam  speciatim  in  Ascite  prosint  Medicamina  adhibere 
deinceps  notabimus.  Verum  in  genere  ipsi  conveniunt  tres 
generales  adversus  hydropem  indicationes ,  quae  sunt ,  causam 
tollere ,  aquas  evacuare ,  reditum  impedire ,  ut  requisitis  his  et 
primum  quidem  primae  indicationi  satisfaciamus :  videndum 
primo  loco  num  morbus  sit  natus  e  causis  localibus  num  ex 
universalibus,  inque  posteriori  ipso  casu  num  hae  causae 
sint  sthenicae  vel  asthenicae  indolis,  quod,  ut  elucescat  aegri 
temperies  omniaque,  quae  antecesserunt  accurate  erunt  exa¬ 
minanda  ,  sthenicus  si  fuerit  Ascitis  venae  sectio  in  ejusmodi 
casibus  eximios  saepe  praestat  effectus. 

Cell.  Donaldus  Monro ,  in  egregio  suo  de  hydrope  libello 
plura  adfert  exempla ,  de  felici  successu  venae  sectionum  in 
ejusmodi  hydropibus. 

Sin  autem  causae  et  symptomata  indicant.  Ascitem  trac¬ 
tandum  fore  asthenicum,  videndum  erit,  num  haec  asthenia 
sit  directa  vel  indirecta ,  ut  secundum  leges  utrique  proprias 
medicamina  administrentur. 

Quod  jam  ad  victum  attinet  in  sthenic&  specie,  requiritur 
tenuis  et  debilitans ,  in  asthenica!  vero  nutriens  magis  atque 

aromaticus ,  dum  utrique  conveniunt  dauci ,  asparagi ,  rapa? , 
etc,  quum  talibus  insit  vis  lenis  diuretica  hic  semper  utilis. 

Ad  aquas  percommoda  medicamina  evacuandas,  conve¬ 
niunt  diuretica,  inter  quae  primum  locum  occupant  scillas 
maritimas  bulbus  atque  ejus  praeparata;  quas  duplici  ratione 
in  morbis  hydropibus  conducunt,  vi  sua  peculiari  vel  proprio 
stimulo  in  systema  uropoieticum  agere  solent,  qua  non 
solum  hujus  systematis  actio,  nempe  urinae  secretio  auge¬ 
tur,  sed  etiam  vi  sua  resolvente  obstructiones  inveteratas, 
quae  saepissime  Ascitis  causae  sunt,  resolvere  possunt :  igitur  si 
debito  tempore,  debitisque  cautelis  adhibeantur  egregii 
successus  exspectari  possunt.  Verum  cum  causae  hujus  morbi 
non  semper  sint  eaedem  et  corporis  constitutio  in  variis  aegris 
sit  diversa  in  ejus  administrationem  omnino  est  attendendum. 
Scilla  vehementer  in  tubum  intestinalem  agit,  vomitum  ali¬ 
quando  producit ,  igitur  in  corporibus  irritabilioribus  et  morbo 
jam  adulto  vix  ab  aegro  fertur,  vero  ut  feratur  semper  a  mini¬ 
mis  dosibus  est  incipiendum  et  admodum  lente  adscendendum 
ad  majores.  Blandior  tamen  neque  huic  scopo  minus  effi¬ 
cax  ,  redditur  scilla  per  additionem  aceti ,  atque  mellis ,  igitur 
ambo  illa  praeparata  nempe  acetum  et  oximel  scilliticum  quam 
maxime  praescribuntur. 

Diuresis  porro  promovetur  variis  aliis ,  nempe  infusione 
sambuci,  baccharum  juniperi,  sabinae,  aliorumque  diuretico¬ 
rum  mitiorum ,  quae  parum  in  usu  sunt.  Herba  digitalis  pur- 


pureae.  etiam  in  hoc  morbo  commendatur,  in  infuso,  tinc¬ 
tura  et  in  pulvere.  V.  G. 

i 

R.  pulv.  fol.  eligit  purpur  gr.  viij. 

Sacchari  albi  pulveris  3j. 

M.  f.  pulv.  N°  vi. 

S.  quotidie  tres  ex  liquore. 

Pro  parum  sensibilibus  dosis  etiam  augeri  potest,  sed  pro 
valde  nervosis,  uti  pro  aliis  erit  diminuenda,  simulae  dolor 
capitis ,  vertigo ,  floccarum  ante  oculos  volantium  apparitio, 
narcoticam  hujus  remedii  actionem  manifestare  incipiant. 

Si  autem  ex  debilitate  nascitur,  in  genere  roborantia  tonica 
ut ,  et  stimulantia  sola ,  vel  praecedentibus  juncta ,  conveniunt, 
tali  in  casu  cortex  peruvianus ,  radix  valerianae ,  aether  nitricus , 
spirituosa  ferrique  praeparata  haud  nimis  adstringentia  con¬ 
ducunt,  verum  cavendum  est  ne  adstringentium  usu  fortiori 
vasorum  absorbentium  actio  impediatur ;  si  Ascites  ab  obstruc¬ 
tione  alicujus  visceris  oriatur  in  genere  resolventia  indicantur, 
in  quorum  selectu  tamen  ratio  habenda  est  causarum  quae 
hisce  obstructionibus  dederint  ansam,  si  recentes  sint  et  prae¬ 
cipue  hepar  occupent,  extracta  graminis,  taraxici,  salia  me¬ 
dia  ut  acetas  potassae,  sulphas  potassae,  etc. ,  praescribuntur. 
Dum  obstructiones  pertinaciores  sunt,  tunc  ad  efficaciora 
resolventia  transeundum  est ,  ut  gummata  ferulacea  cum  salinis 
saponaceis  et  scilliticis  juncta,  etiam  laudatur  a  multis  mer¬ 
curius  dulcis  in  hoc  morbo,  in  obstructionibus  inveteratis 


C  15  ) 

optimum  resolvens ,  sed  ejus  usu  diuturno  laxitas  fibrarum 
augeretur,  qua  malum  adhuc  augeri  debet. 

Drastica  purgantia  si  alvus  pertinaciter  clausa  sit,  etiam 
aliquando  praescribuntur ,  inter  haec  autem  jalappa ,  aloes , 
gummi  gutta  jam  ab  antiquiore  tempore  usitata  fuerunt,  etiam 
cum  mercurio  et  scilla  jungi  possunt.  Sed  cum  his  etiam  sol¬ 
licite  est  agendum,  quia  diarrheae  in  hoc  morbo  sunt  minuendae. 

Si  post  modice  continuatum  illorum  remediorum  usum 
nullum  levamen  sequatur,  sique  abdomen  intumescens  aegro 
molestias  atque  anxietates  parere  incipiat,  ad  paracenthesim 
sive  abdominis  perforationem  transeundum  est ,  quae  operatio 
frequentissime  tantum  palliativa  sed  aliquando  curativa  est, 
ita  ut  et  post  quintam  paracenthesim  curati  nonnulli  legan¬ 
tur:  non  nimis  diu  interim  differatur  hujus  operationis  admi¬ 
nistratio,  si  enim  differtur  donec  appareant  febricula  hectica  , 
extremitatum  superiorum  arefactio,  collapsio  virium  et  si¬ 
milia,  jam  non  solum  utilitas  ab  hac  operatione  exspectari 
nulla  potest,  verum  malum  per  ipsam  redditur  deterius. 


TANTUM. 

THESES. 


I. 

Ferrum  pro  usu  medico  prae  aliis  metallis  praestat. 

II. 

Motum  sanguinis  per  systema  capillare  ab  actione  cordis 
non  pendere  consensimus. 

III. 

Fortiora  emmenagoga  sunt  semper  periculosa. 

IV. 

« 

Inflammatio  est  exaltatio  proprietatum  vitalium  ab  ap¬ 
plicatione  stimuli  praeternaturalis  nata. 

V. 

Ubi  somnus  delirium  sedat,  bonum.  Hipp.  art.  II.  sect  ij. 

VI. 

Maximi  momenti  est  tum  in  diagnosi  tum  in  prognosi 
plerumque  morborum  praesertim  acutorum  ad  faciem  et 
decubitum  aegrotantium  attendere. 

VII. 

In  morbis  exanthematicis  febrilibus ,  ad  depositionem  exan¬ 
thematis  in  cutem  promovendum ,  emetica  aliquando  egregie 
conducunt. 

VIII. 

Causa  famis  neque  in  tunicarum  ventriculi  affrictu, 
neque  in  succi  gastrici  acrimonia ,  sed  in  peculiari  sensibili- 
tate  nervosa  quaerenda  videtur. 

Vidi  et  nihil  quod  parag .  5  6  Legis 
Acad .  adversetur ,  reperi. 

F.  E.  VERBEECK. 
f.  m.  h.  t.  Dec. 


GANDAVI,  ex  typographia  Academica,  P.  F.  de  Goesin-Verhaeghe. 

